DA

Bruxelles, den 27.2.2008

KOM(2008) 110 endelig

MEDDELELSE FRA KOMMISSIONEN

TIL EUROPA-PARLAMENTET, RÅDET OG DEN EUROPÆISKE REVISIONSRET

Statusrapport om Kommissionens handlingsplan for en integreret struktur for intern kontrol

{SEK(2008) 259}

MEDDELELSE FRA KOMMISSIONEN

TIL EUROPA-PARLAMENTET, RÅDET OG DEN EUROPÆISKE REVISIONSRET

Statusrapport om Kommissionens handlingsplan for en integreret struktur for intern kontrol

1. Resumé

Da den nuværende Kommissionen tiltrådte, gjorde den det til sin strategiske målsætning at få en positiv revisionserklæring fra Den Europæiske Revisionsret. Til støtte herfor vedtog den i januar 2006 "handlingsplanen for en integreret struktur for intern kontrol" med udgangspunkt i Revisionsrettens anbefalinger [1], [2], Europa-Parlamentets afgørelse om décharge for 2003 [3] og ECOFIN's konklusioner af 8. november 2005. Kommissionen tog i handlingsplanen fat på manglerne i de daværende kontrolstrukturer og definerede 16 aktioner, som skulle iværksættes inden udgangen af 2007. Den beskrev i sin foreløbige statusrapport fra marts 2007 [4], hvilke fremskridt der var gjort, og annoncerede nogle nye aktioner.

I de to år, der er gået, siden de 16 aktioner blev iværksat, er 7 afsluttet, 6 næsten afsluttede, mens 3 aktioner ikke har kunnet iværksættes eller vil blive iværksat på anden måde. Tabel 1 giver et overblik over status for de enkelte aktionsgrupper og en foreløbig vurdering af deres virkning. Ifølge handlingsplanen skulle foranstaltningerne være truffet inden udgangen af 2007. De fremskridt, der er gjort, beskrives nærmere i bilaget til denne rapport. Der foreligger en foreløbig vurdering af virkningen af aktionerne, men der vil først blive færre fejl og større sikkerhed, efterhånden som aktionerne får indflydelse på de underliggende kontrolsystemer.

Tabel 1: Handlingsplanens gennemførelse og virkning

Aktionsgrupper | Status marts 2007 | Status februar 2008 | Virkning februar 2008 |

Forenkling og fælles kontrolprincipper (aktion 1-4) | ■■□□□ | ■■■■■ | ■□□□□ |

Forvaltningserklæringer og revisionserklæringer (aktion 5-8) | ■■□□□ | ■■■■□ | ■□□□□ |

Strategi for én enkelt revisionsmodel: deling af resultater og prioritering af cost/benefit-aspektet (aktion 9-11) | ■■□□□ | ■■■■□ | ■□□□□ |

Sektorspecifikke mangler (aktion 12-16) | ■■■□□ | ■■■■□ | ■□□□□ |

Det fremgår af tabel 1, at Kommissionen har overholdt den ambitiøse tidsplan i handlingsplanen, som gik frem til den 31. december 2007. Den reelle virkning på fejlfrekvensen vil først vise sig på et senere tidspunkt.

Formålet med handlingsplanen var at skabe grundlag for en positiv revisionserklæring (DAS). De afsluttede aktioner har præciseret og styrket strukturen for intern kontrol af fællesskabsprogrammer.

De aktioner, der endnu ikke er afsluttet, vil blive afsluttet i 2008. De vigtigste uafsluttede aktioner er:

· aktion 7: Udarbejdelsen af "vedtagne procedurer" inden for uddannelse og kultur blev udsat til 2008 på grund af en ajourføring af GD EAC's revisionsmetoder. Aktionen vil blive afsluttet i december 2008;

· aktion 10: Indhentningen af oplysninger om kontrolomkostninger inden for landbrug og strukturfondene er afsluttet, og en analyse er på vej. Resultaterne vil fremgå af en meddelelse, som offentliggøres til oktober 2008 (se nedenfor);

· aktion 11N: Ændringer til ABAC i februar 2008 vil gøre det muligt at spore flerårige inddrivelser fra 2008;

· aktion 16: I sommeren 2008 vil der foreligge en stikprøveudtagningsvejledning for Kommissionens tjenestegrene og en specialiseret stikprøveudtagningsvejledning for strukturfondene. Den reviderede revisionshåndbog for strukturfondene vil blive gjort færdig i løbet af året for at tage højde for de nye forordninger.

På trods af de aktioner, der er sat i værk, finder Revisionsretten stadig for mange fejl inden for visse områder. I DAS-erklæringen fra 2006 blev strukturforanstaltninger, som blev forvaltet af medlemsstaterne, og ekstern bistand, som blev forvaltet af gennemførelsesorganerne, markeret med "rødt" i Revisionsrettens vurdering. Som Revisionsretten anførte i sin udtalelse om "én enkelt revisionsmodel", er en indgående forståelse af risici og omkostninger og udbytte af kontrol afgørende for at lægge en kontrolstrategi og vurdere dens resultater. Til oktober 2008 vil Kommissionen udarbejde en meddelelse om cost/benefit af kontrolsystemerne og om den analyse af resterende risici, som de GD'er, hvis politikområder er markeret med rødt af Revisionsretten, skal lade indgå i deres årlige aktivitetsrapport for 2007.

Tanken med handlingsplanen var at udbedre manglerne i strukturen for intern kontrol og fremme målet om en positiv revisionserklæring. Efterhånden som de forskellige aktioner bliver iværksat, vil virkningen af en mere effektiv kontrol gradvis blive mere synlig. Denne rapport giver et overblik over de aktioner, der er sat i værk siden den forrige statusrapport fra marts 2007.

2. Handlingsplanens gennemførelse og virkning

De fremskridt, der er gjort med de enkelte aktioner, beskrives kort i de følgende afsnit og mere indgående i bilaget.

2.1.

Forenkling og fælles kontrolprincipper (aktion 1-4)

Aktion 1: Forenkling af den lovgivning, der foreslås for perioden 2007-13

Aktionen er afsluttet. Revisionsretten anførte i sin udtalelse om "én enkelt revisionsmodel", at enkle, klare og letanvendelige regler er en forudsætning for at mindske risikoen for fejl. Da handlingsplanen blev vedtaget, var der begrænsede muligheder for yderligere forenkling af lovgivningen for 2007-2013 ud over de bestemmelser, der allerede var opnået enighed om. Forenklingen – som Kommissionen sammen med lovgiveren har ansvaret for – har derfor ikke været så omfattende som håbet, selv om der er blevet indført nogle elementer for at mindske fejlene inden for bestemte sektorer, herunder udvikling af landdistrikter og strukturforanstaltninger. De interne kontrolsystemer for delt forvaltning er f.eks. opstillet klarere i lovgivningen for den nye periode og stemmer overens med princippet om én enkelt revisionsmodel [5].

Indviklede regler er dog stadig en væsentlig grund til fejl. Kommissionen har siden rapporten fra marts 2007 forenklet reglerne ved hjælp af retningslinjer [6] for den nye strukturfondslovgivning. Om nødvendigt vil den også fortsat yde støtte og yderligere vejledning. Kommissionen vil også sikre, at fremtidige lovgivningsforslag indeholder klare og enkle regler.

Virkning: Procent af budgettet, som er anvendt med forud fastsatte beløb. ■□□□□

Forventet udvikling: Der forventes ingen større ændringer under den nuværende lovgivning. Yderligere forenkling vil blive foreslået ved næste lovgivningsrunde.

Aktion 2: Medtagelse af fælles interne kontrolprincipper i forslaget til den reviderede finansforordning

Aktionen er annulleret, men gennemført på en anden måde: Som anført i statusrapporten fra marts 2007 blev denne aktion annulleret, da lovgiveren afviste at anvende et bestemt princip for intern kontrol i finansforordningen. Målet med denne aktion er blev opfyldt ved hjælp af artikel 28a, som foreskriver, at "budgettet gennemføres under overholdelse af en effektiv og produktiv intern kontrol".

Aktion 3: Fastlæggelse og harmonisering af præsentationen af kontrolstrategier og beviserne for, at der er ydet en rimelig revisionssikkerhed

Aktionen er afsluttet. Kollegiet påtager sig ansvaret for tjenestegrenenes forvaltning på grundlag af årsberetningerne. En klar præsentation af det interne kontrolsystem er derfor afgørende for, at brugerne kan forstå, hvordan sikkerhed bygges op. I 2007 blev der for hver forvaltningsmetode udarbejdet "modeller for intern kontrol", som beskriver det interne kontrolsystem på et ensartet og præcist grundlag og viser en logisk udvikling mod generaldirektørens erklæring. Modellerne bygger på et ensartet format, som tillader en vis fleksibilitet, således at de kan tilpasses de enkelte generaldirektoraters behov. De vil blive benyttet i årsberetningerne for 2007, og ved hjælp af en kontrolproces og et peerreview vil man sikre, at de anvendes konsekvent. GD'erne vil blive bedt om at redegøre nøje for systemsvagheder og for de foranstaltninger, de træffer for at imødegå dem.

Virkning:

Årsberetningerne for 2006 var allerede blevet bedre som følge af aktion 3, hvilket afspejles af en mere positiv vurdering fra Revisionsretten i dens årsberetning om kvaliteten af årsberetningerne. Større forståelse for de forskellige kontrolsystemer. ■■□□□.

Forventet udvikling: Det forventes, at de årlige aktivitetsrapporter for 2007 bliver væsentligt bedre som følge af klarere stående instrukser, bedre peerreview og – inden for delt forvaltning – brugen af medlemsstaternes årlige oversigter.

Aktion 3N: Styrkelse af forbindelsen mellem rimelig sikkerhed og betalinger.

Aktionen er afsluttet. Den sammenfattende rapport for 2006 beskriver klart de forhold, der står i vejen for en samlet set positiv erklæring, med specifik angivelse af de berørte sektorer og/eller medlemsstater. Den indeholder oplysninger om de tilsvarende finansielle korrektioner eller suspensioner af betalinger. Denne politik vil blive styrket.

Virkning: I forbindelse med strukturfondene [7] har Kommissionen i sin handlingsplan om styrkelse af kontrollen ved delt forvaltning allerede fastslået en meget tæt forbindelse mellem revisionsresultater, forbehold og handlingsplaner udarbejdet af regioner eller medlemsstater, hvorved det sikres, at der rettidigt træffes beslutninger om suspensioner og finansielle korrektioner i 2008. ■□□□□.

Forventet udvikling: Gennemførelse af handlingsplanen for strukturfondene vil sikre, at mangel på rimelig sikkerhed fører til enten bedre systemer eller suspension af betalinger og finansielle korrektioner.

Aktion 4: Indledning af en interinstitutionel dialog om de risici, der kan tolereres i forbindelse med de underliggende transaktioner

Aktionen er annulleret, men videreføres i aktion 10: Det er umuligt at fjerne enhver risiko, hvis indsatsen skal stå i rimeligt forhold til omkostningerne. Revisionsretten har anført, at Kommissionen må træffe foranstaltninger til at minimere risikoen for fejl tilstrækkeligt. Den understregede, at der var behov for at fastlægge et "tolerabelt risikoniveau" og tilpasse kontrolsystemerne efter dette niveau. Selv om lovgiveren ikke lod dette indgå i den reviderede finansforordning, vil Kommissionen videreføre aktionen ved hjælp af aktion 10 og 11 (se nedenfor).

2.2.

Forvaltningserklæringer og revisionserklæringer (aktion 5-8)

Aktion 5: Fremme af erklæringer fra den operationelle ledelse og af den sammenfattende rapport på nationalt plan

Aktionen er afsluttet. Lovgivningen for 2007-2013 om delt forvaltning foreskriver, at medlemsstater skal give en årlig revisionspåtegning og nærmere oplysninger om kontrolresultaterne. Den reviderede finansforordning pålægger medlemsstaterne at udarbejde en årlig oversigt over de foreliggende revisioner og erklæringer, som første gang skal foreligge den 15. februar 2008 (for år 2007). På landbrugsområdet skal lederne af betalingsorganerne afgive en årlig erklæring. Pligten til at udarbejde en årlig oversigt blev præciseret i artikel 7, stk. 5, i forordning (EF) nr. 885/2006, og medlemsstaterne fik yderligere retningslinjer i december 2007. For strukturfondenes vedkommende fik Koordinationsudvalget for Fondene forelagt detaljerede retningslinjer i oktober 2007, som forelå i den endelige udgave i december 2007.

Kommissionen har understreget, at oversigterne er meget vigtige, og havde den 27. februar modtaget oversigter om strukturfondene fra 25 medlemsstater. Selv om det først kan vurderes, hvilken form for sikkerhed disse dokumenter giver, efter en gennemgang af deres indhold og kvalitet, mener Kommissionen, at aktionen er en succes, den kan bygge videre på. Efterhånden som processen finpudses, og gennemførelsen af programmerne for 2007-2013 begynder, vil oversigterne underbygge sikkerheden yderligere.

Kommissionen vil sende en påmindelse til de lande, der endnu ikke har indsendt en oversigt (Tyskland og Østrig) og give dem en måneds frist. Fire medlemsstater (Irland, Grækenland, Luxembourg og Tjekkiet) har ikke indsendt oplysninger om programmerne for 2000-2006.

Det er lovpligtigt at indgive oversigter ifølge gældende finansielle bestemmelser. Hvis de medlemsstater, der endnu ikke har indgivet oversigter, ikke gør det, eller hvis indholdet af oversigterne ikke opfylder forpligtelserne i henhold til finansforordningen, vil Kommissionen indlede en overtrædelsesprocedure.

For så vidt angår landbrug indgav næsten alle lederne af betalingsorganerne (75 ud af 83) deres årsregnskab sammen med en erklæring og attesteringsrapport inden den 1. februar 2008 (resten skal indsendes inden udgangen af februar). Alle medlemsstater, hvor mere end et betalingsorgan er godkendt, har pligt til at udarbejde en årlig oversigt inden den 15. februar 2008. Alle overholdt fristen med undtagelse af én, som forventes at indsende materialet i starten af marts.

Kommissionen er meget tilfreds med den nederlandske regerings frivillige erklæring og den ledsagende rapport og udtalelse fra den nederlandske revisionsret. Den er også tilfreds med det danske revisionsorgans attestering af EU-udgifter og med hensigtserklæringen fra Det Forenede Kongerige om at gøre en indsats på området. Kommissionen bakker op om tilsvarende nationale tiltag.

Virkning: Større sikkerhed i delt forvaltning ■■□□□

Forventet udvikling: En gradvis forbedring af kontrolsystemerne efterhånden som processen indarbejdes, og medlemsstaterne tager større ansvar for EU-midler (afhængigt af, om medlemsstaterne overholder deres forpligtelser).

Aktion 6: Undersøgelse af værdien af forvaltningserklæringer, når der ikke er tale om delt og indirekte central forvaltning

Aktionen er annulleret, men iværksættes på anden vis. Man fandt, at det hverken ville være omkostningseffektivt eller give større sikkerhed at udvide forvaltningserklæringerne til også at omfatte eksterne politikker, på grund af risikoen for overlapning i forhold til støttemodtagernes gældende kontraktlige forpligtelser vedrørende økonomisk forvaltning. For de interne politikkers vedkommende mente man, at det ville være mere effektivt at øge sikkerheden ved hjælp af revisionspåtegninger (jf. aktion 7).

Virkning: Se aktion 7.

Aktion 7: Fremme af bedste praksis til forbedring af cost/benefitforholdet ved revision på projektniveau

Aktionen er delvist afsluttet. Kommissionens struktur for intern kontrol hviler i mange tilfælde på andre revisorers arbejde, herunder de nationale myndigheders revisorer når der er tale om delt forvaltning, og kontraktansatte revisorer når der er tale om centraliseret direkte forvaltning. En forudsætning for at få effektive resultater fra forskellige niveauer af revisioner er, at der fastlægges klare arbejdsprocedurer og mandater.

Kommissionen har igen gennemgået sine procedurer for revisionspåtegninger og set på kvaliteten af revisorernes arbejde og deres uafhængighed. Med hensyn til ekstern bistand og det syvende rammeprogram har Kommissionen baseret sin fremgangsmåde på den internationale standard om "vedtagne procedurer". Disse procedurer og de medfølgende retningslinjer definerer klart opgavens omfang, formen og indholdet af rapporterne, attesteringskravene og revisors forpligtelser. Samme fremgangsmåde vil blive anvendt på uddannelse og kultur i 2008.

Lovgivningen for 2007-2013 fastlægger for strukturfondenes vedkommende, hvilken rolle medlemsstaternes forskellige organer har (herunder den attesterende myndigheds attestering af betalingsanmodninger og revisionsmyndighedens årlige revisionspåtegninger). Revisionshåndbogen for strukturfondene er ved at blive revideret for at tage højde for kravene i de nye bestemmelser. Den vil omfatte stikprøveudtagningsvejledningen for artikel 16 i Kommissionens forordning (EF) nr. 1828/2006, som blev drøftet med medlemsstaterne i november 2007, og som forventes færdig i midten af 2008.

Med hensyn til landbrug omfatter den årlige attestering fra og med regnskabsåret 2007 korrekt anvendelse af betalingsorganernes interne kontrolprocedurer, og attesteringsorganerne skal kontrollere og godkende kontrolstatistikker og kontrol efter udbetaling af støtte.

Virkning: Øget standardisering og bedre revisionsarbejde samt bedre indberetning af repræsentative fejlfrekvenser □□□□□

Forventet udvikling: Gradvis lavere fejlfrekvens

Aktion 8 og 8N: Fremme af en yderligere sikkerhed givet af de overordnede revisionsorganer

Aktionen er afsluttet. Selv om uafhængige overordnede revisionsorganer ikke udgør en del af strukturen for intern kontrol, spiller de som eksterne revisorer af de nationale offentlige udgifter en vigtig rolle i revisionen af offentlige midler, herunder EU-midler. Kommissionen har forsynet alle overordnede revisionsorganer med oplysninger om betalinger, der er foretaget i 2005 og 2006, og vil fortsat gøre dette.

Aktion 8N er næsten afsluttet. Kommissionen har sammen med det overordnede revisionsorgan i Slovenien foretaget en casestudy, hvilket har gjort det muligt at forbedre standardberetningerne. Det vil gøre det lettere for de overordnede revionsorganer at benytte dem i forbindelse med nationale revisioner.

Virkning: Et større antal overordnede revisionsorganer, der benytter Kommissionens oplysninger og indberetter brugen af EU-midler ■□□□□

Forventet udvikling: De overordnede revisionsorganer er uafhængige, men må forventes, at blive inddraget i stigende grad, efterhånden som kvaliteten af Kommissionens beretninger bliver bedre.

2.3. Strategi for én enkelt revisionsmodel: deling af resultater og prioritering af cost/benefitaspektet (aktion 9-11)

Aktion 9 og 9a1N: Indførelse af effektive redskaber til at dele revisions- og kontrolresultater og fremme af strategien med én enkelt revisionsmodel

Aktionen er næsten afsluttet. Revisionsretten har foreslået, at revisionsresultaterne indføres i en fælles database [8]. Kommissionen har integreret revisionsoplysningerne i sit økonomi- og regnskabssystem for at gøre det lettere at koordinere revisionerne og dele resultaterne mellem GD'erne. Over 2 700 revisioner er i dag registreret.

GD'er, der er involveret i delt forvaltning, koordinerer revisioner med medlemsstaterne, og der gøres status over revisionerne ved hjælp af it-systemer, regelmæssige beretninger og koordinationsmøder. Ifølge strukturfondslovgivningen for 2007-2013 skal den kontrol, der foretages af de forskellige aktører i kontrolkæden, koordineres, og inden for ni måneder fra programmets vedtagelse skal revisionsmyndigheden forelægge en revisionsstrategi, som Kommissionen skal godkende, og som derefter skal ajourføres og revideres af begge parter hvert år. Kommissionen og de nationale revisionstjenester udveksler beretninger om systemrevision. For at skabe en fælles forståelse af de nye lovgivningskrav blev de af medlemsstaternes revisionsmyndigheder, som beskæftiger sig med strukturfondene, i 2007 tilbudt workshops om revisions- og kontrolbestemmelserne i de nye forordninger.

Virkning: Bedre koordinering af revisionsopgaver og revisionsmetoder. ■□□□□

Forventet udvikling: Mere ensartede og bedre revisioner. Man vil i højere grad støtte sig til de nationale revisionsmyndigheders arbejde.

Aktion 10 og 10N: Udarbejdelse af en indledende undersøgelse af og et foreløbigt overslag over kontroludgifterne og en undersøgelse af cost/benefitforholdet for kontrol

Arbejdet er i gang. Kommissionen er næsten færdig med undersøgelsen af kontroludgifterne inden for landbrug, EFRU og centraliseret direkte forvaltning. På grundlag af resultatet vil Kommissionen i oktober 2008 udarbejde en meddelelse, hvori man ser på cost/benefit af kontrolsystemerne og foretager en analyse af de resterende risici, som de GD'er, hvis politikområder er markeret med rødt af Revisionsretten, skal behandle i deres årlige aktivitetsrapport for 2007. Med udgangspunkt i meddelelsen vil man drøfte de resterende fejlrisici.

Det har taget længere tid end forventet at gennemføre den undersøgelse, som var planlagt i aktion 10N, og som skulle belyse, hvordan udformningen af programmerne påvirker risikoen, især på grund af mangel på pålidelige centraliserede oplysninger.

Virkning: Fastlæggelse af niveauet for resterende fejlrisici inden for væsentlige politikområder ■□□□□.

Forventet udvikling: Afhænger af opfølgningen på den meddelelse, der offentliggøres i oktober 2008.

Aktion 11: Inddrivelser og udbytte af kontrollen

Aktionen er næsten afsluttet. Mange af fordelene ved kontrol lader sig vanskeligt kvantificere (den afskrækkende og præventive virkning og systemrevisionens betydning for forbedringen af medlemsstaters eller støttemodtageres forvaltnings- og kontrolsystemer). Undersøgelsen begrænser sig derfor på dette stadium til kvantificerbare fordele (inddrivelse og reduktion af betalinger).

Virkning: Kvantificering af udbyttet af kontrol i form af inddrivelse af fejlagtige beløb □□□□□

Forventet udvikling: Alle oplysninger vil blive indhentet fra 2008 og fremefter som led i aktion 11N.

Aktion 11N: Inddrivelse af fejlbeløb

Aktionen er i gang. Beløb, som er blevet inddrevet, er indberettet i regnskaberne for 2005 og 2006. Der er dog endnu ikke konstateret en direkte forbindelse mellem kontrolresultaterne og inddrivelserne. For at sikre, at de økonomiske resultater af kontrol kan identificeres og spores, vil det centrale økonomi- og regnskabssystem registrere oplysninger om kontrolmyndigheden og fejltype. Disse oplysninger, som med tilbagevirkende kraft indkodes for alle inddrivelser, der blev iværksat i 2008, vil blive indberettet i regnskaberne for 2008, som forelægges i marts 2009. Herved vil man bl.a. kunne sammenligne det år, hvor fejlen opstod, med det år, hvor den blev opdaget, og vurdere, hvor effektivt de flerårige inddrivelsessystemer fungerer.

I oktober 2007 vedlagde Kommissionen som et bilag til årsberetningen om strukturfondene oplysninger om Kommissionens korrektioner og gav for første gang tal for de finansielle korrektioner, som medlemsstaterne havde foretaget på nationalt niveau ved hjælp af tilbagetrækninger og inddrivelser. Kommissionen vil i 2008 træffe foranstaltninger til at sikre en bedre overholdelse af indberetningskravene, og den vil kontrollere, hvor nøjagtige medlemsstaternes oplysningerne er ved hjælp af stikprøver.

Virkning: Bevis for, at de flerårige kontrolsystemer reelt bidrager til at rette fejl □□□□□

Forventet udvikling: Alle oplysninger om de korrektioner (2008), der er foretaget i forbindelse med strukturfondene, vil blive registreret i regnskabssystemet.

2.4. Sektorspecifikke mangler (aktion 12-16)

Aktion 12 og 12N: Imødegåelse af mangler, der er konstateret af de deltagende tjenestegrene

Aktionen er afsluttet. Kommissionen vil sørge for, at den flerårige revisionsstrategi fortsat sikrer en god balance mellem risikobaseret og repræsentativ stikprøveudtagning [9]. Der er i forbindelse med strukturfondene udarbejdet detaljerede retningslinjer for stikprøveudtagning i overensstemmelse med internationale regnskabsstandarder for at gøre de stikprøver, som medlemsstaternes revisionsmyndigheder foretager, mere ensartede [10]. Kommissionen har ydet vejledning om bedste praksis i forvaltningen af rammekontrakter for ekstern revision for at sikre ensartethed og revisionsresultater af høj kvalitet [11].

Revisionsstrategien for det sjette rammeprogram er baseret på en grundig analyse af modtagergruppen og kaldes i Revisionsrettens udtalelse "et godt grundlag, når der skal tages fat på de problemer, Retten har konstateret" [12]. Selv om Kommissionen er klar over, at denne fremgangsmåde ikke umiddelbart kan bruges på alle områder, vil den senest i juli 2008 udarbejde retningslinjer til tjenestegrenene om stikprøvestrategier på grundlag af erfaringerne med revisionsstrategien inden for forskning.

Sammenlignet med de 45 revisioner, der blev foretaget i 2006 for sjette rammeprogram, nåede GD for forskning med 378 revisioner over det mål på 300 revisioner, der var fastsat i statusrapporten fra marts 2007 [13]. Resultaterne af disse revisioner vil fremgå af GD'ets årlige aktivitetsrapporter. Dette arbejde vil fortsætte i 2008, og den gradvise opbygning af revisionsresultater og tilsvarende korrektioner og inddrivelser vil give et klart overblik over resterende fejl i sjette rammeprogram.

Virkning: Gradvis reduktion af fejl uanset forvaltningsform. ■□□□□

Forventet udvikling: Stadigt mere positive vurderinger fra Revisionsretten.

Aktion 13: Undersøgelse af kontrollen ved delt forvaltning på regionalt plan og af værdien af de nuværende erklæringer

Aktionen er afsluttet. De GD'er, der er involveret i strukturfondene, anfører deres vurdering af medlemsstaternes kontrolsystemer i de årlige aktivitetsrapporter. Denne vurdering vil til dels være baseret på de oplysninger, som medlemsstaterne giver i de årlige oversigter over revisioner (jf. aktion 5).

Virkning: Kvaliteten af medlemsstaternes kontrolsystemer vil blive bedre, hvilket vil fremgå af de årlige aktivitetsrapporter og af Revisionsrettens vurdering. ■□□□□

Forventet udvikling: Revisionsrettens vurderinger bliver generelt bedre, men vil nok variere lidt afhængigt af medlemsstaten.

Aktion 14: Bedre vejledning i forvaltning af fejlrisikoen på strukturfondsområdet

Aktionen er afsluttet. I 2007 udarbejdede de GD'er, der er involveret i strukturfondene, vejledninger for revisionsstrategier og overensstemmelsesvurderinger (dokumenter, som revisionsmyndighederne skal indgive inden for henholdsvis 12 og 9 måneder fra programmets vedtagelse), årlige oversigter og finansielle korrektioner for uregelmæssigheder i forbindelse med offentlige indkøb. I 2008 vil vejledninger om stikprøveudtagning, systemvurderinger og noter om kontrol og attestering på det primære ledelsesniveau blive revideret for at tage højde for bestemmelserne i de nye forordninger. Der er planlagt et seminar for forvaltningsmyndighederne i midten af 2008.

Virkning: Lavere fejlfrekvenser som følge af korrekt gennemførelse af vejledninger □□□□□

Forventet udvikling: Offentliggørelse af væsentligt bedre vejledninger i 2008 om alle hovedemner.

Aktion 15: Fremme af initiativet med "tillidskontrakter" i forbindelse med strukturfondene

Aktionen vil ikke blive afsluttet for alle medlemsstater, men vil blive gennemført ved hjælp af lovgivning for perioden 2007-2013. Der er indgået tillidskontrakter med seks medlemsstater: Danmark Det Forenede Kongerige (Wales), Estland, Portugal, Slovenien og Østrig. Der vil blive indgået flere kontrakter i 2008, hvis revisionsarbejdet viser, at betingelserne er opfyldt. Selv om Kommissionen ikke har nået det ambitiøse mål om at indgå kontrakt med samtlige medlemsstater (for 2000-2006), har initiativet været med til at forbedre koordineringen af revisionsarbejdet og har skabt en procedure for benchmarking. Det grundlæggende formål med initiativet er indarbejdet i strukturfondslovgivningen for 2007-2013.

Virkning: Større bevidsthed om kontrol i medlemsstaterne ■□□□□

Forventet udvikling: Efterhånden som programmerne for 2007-2013 gennemføres, forventes medlemsstaternes kontrolsystemer at blive bedre, og flere vil opfylde kravene i tillidskontrakterne.

Aktion 16: Fastsættelse af fælles retningslinjer for de enkelte "politikfamilier"

Aktionen skal afsluttes. Der er udarbejdet interne retningslinjer for attestering, uddannelse og tilsyn med eksterne revisorer. På forskningsområdet er der udarbejdet en revisionshåndbog for det sjette rammeprogram for at gøre revisionsarbejdet mere ensartet. Revisionshåndbogen for strukturfondene er ved at blive revideret i overensstemmelse med den nye lovgivning.

Der er etableret fælles procedurer for repræsentativ stikprøvekontrol inden for forskning. Det går knap så hurtigt på andre områder, men der er foretaget en undersøgelse og udarbejdet et udkast til en vejledning i stikprøveudtagning, bl.a. for strukturforanstaltninger, på baggrund af principperne i regelsættet for 2007-2013. Arbejdet forventes færdigt og tilgængeligt for tjenestegrenene i midten af 2008.

Virkning: Standardisering af revisionsprincipper og revisionsmetoder. Ved at anvende fælles retningslinjer for stikprøveudtagning kan der f.eks. tilvejebringes flere oplysninger om fejlfrekvenser ■□□□□

Forventet udvikling: Synlige resultater inden for forskning i 2008, mens de øvrige områder følger senere.

3. Konklusioner

De fleste mangler i handlingsplanen er udbedret. De aktioner, som endnu ikke er afsluttet, vil blive afsluttet i 2008, hvilket betyder, at den integrerede struktur for intern kontrol, som blev planlagt i 2006, snart vil være på plads.

For at få en bedre risikostyring og afhjælpe de resterende risici vil Kommissionen fortsat arbejde på at opnå den rette balance mellem omkostninger, udbytte og risici. Den er tilfreds med at se, at Rådet og Europa-Parlamentet ønsker at gøre mere ved problemet med resterende risici for fejl, især fordi det er et område, som påvirkes meget af komplekse regler, hvilket har ført til en høj fejlrisiko. I oktober 2008 vil der derfor blive udarbejdet en meddelelse for at samle resultaterne af cost/benefitanalysen af kontrol og analysen af de resterende risici, som de GD'er, hvis politikområder er markeret med rødt af Revisionsretten, skal behandle i deres årlige aktivitetsrapport for 2007.

Kommissionen kan påvise, at den har gjort konkrete fremskridt. Det er dog virkningen af aktionerne, der vil blive lagt til grund for vurderingen af, om handlingsplanen har været en succes i form af mindre fejlfrekvenser og bedre vurderinger af kontrolsystemerne fra Revisionsrettens side. I starten af 2009 vil Kommissionen udarbejde endnu en vurdering af virkningen pr. 31. december 2008.

[1] KOM(2006) 9 og SEK(2006) 49.

[2] Udtalelse nr. 2/2004, (EUT C 107 af 30.4.2004, s. 1), (udtalelsen om "én enkelt revisionsmodel").

[3] EUT L 196 af 27.7.2005, s. 4.

[4] KOM(2007) 86.

[5] Se KOM(2007) 86 for yderligere oplysninger om bestemte forenklingsforanstaltninger.

[6] Retningslinjer for det syvende rammeprogram (RP7), retningslinjer for gennemførelsesbestemmelserne for Strukturfondene 2007-2013 og retningslinjer for uddannelsespolitikken 2007-2013.

[7] KOM(2008) 97.

[8] Punkt 46 og 47 i udtalelse nr. 2/2004.

[9] Punkt 48 og 49 i udtalelse nr. 2/2004.

[10] Punkt 40 og 49 i udtalelse nr. 2/2004.

[11] Punkt 37 i udtalelse nr. 2/2004.

[12] Revisionsrettens årsberetning om budgetgennemførelsen i regnskabsåret 2006.

[13] KOM(2007) 86.

--------------------------------------------------